MEABHRÁN MÍNIÚCHÁIN

1.COMHTHÉACS AN TOGRA

•Forais agus cuspóirí an togra

An 29 Márta 2017, chuir an Ríocht Aontaithe fógra isteach á rá go raibh rún aici tarraingt siar as an Aontas de bhun Airteagal 50 den Chonradh ar an Aontas Eorpach. I gcomhréir le hAirteagal 50, tháinig an tAontas Eorpach agus an Ríocht Aontaithe ar chomhaontú trí idirbheartaíocht ina leagtar amach na socruithe maidir le tarraingt siar na Ríochta Aontaithe ag féachaint don chreat don chaidreamh a bheidh eadrainn sa todhchaí (‘Comhaontú um Tharraingt Siar’). De réir théarmaí an Chomhaontaithe um Tharraingt Siar, ní bheidh an Ríocht Aontaithe ina Ballstát den Aontas Eorpach ón 31 Eanáir 2020 ar aghaidh, agus ní bheidh feidhm a thuilleadh ag dlí príomhúil ná dlí tánaisteach an Aontais maidir leis an Ríocht Aontaithe, tar éis dheireadh na hidirthréimhse an 31 Nollaig 2020.

Is éard a bhunaítear le Rialachán (CE) Uimh. 428/2009 ón gComhairle an 5 Bealtaine 2009 (‘an Rialachán’) lena ndéantar córas Comhphobail a chur ar bun chun rialú a dhéanamh ar onnmhairiú, ar aistriú agus ar bhróicéireacht earraí dé‑úsáide agus ar iad a bheith ar idirthuras, córas coiteann rialuithe le haghaidh onnmhairiú ítimí dé‑úsáide, i gcomhréir le gealltanais agus le hoibleagáidí idirnáisiúnta na mBallstát agus an Aontais Eorpaigh (AE). Beidh údarú ag teastáil faoi scáth an Rialacháin chun earraí dé‑úsáide a onnmhairiú chuig tríú tíortha. Féadfaidh an t‑údarú sin a bheith i bhfoirm údaraithe aonair, údaraithe fhoriomláin nó údaraithe ghinearálta.

Chun tacú le hiomaíochas an Aontais agus cothrom iomaíochta a thabhairt d’onnmhaireoirí uile an Aontais, agus chun leibhéal ard slándála maille le comhlíonadh iomlán na n‑oibleagáidí idirnáisiúnta a áirithiú san am céanna, déanfar foráil le Rialachán (CE) Uimh. 428/2009 ón gComhairle maidir le ‘Údaruithe Ginearálta onnmhairiúcháin ón Aontas’ i gcomhair onnmhairiú earraí áirithe dé‑úsáide chuig tríú tíortha áirithe faoi choinníollacha áirithe. Go háirithe, déanfar foráil le hIarscríbhinn IIa a ghabhann leis an Rialachán maidir le hÚdarú Ginearálta Onnmhairiúcháin ón Aontas (‘AE001’) i gcomhair idirbhearta áirithe ar riosca íseal, e.g. onnmhairí chun na hAstráile, go Ceanada, chun na Seapáine, na Nua‑Shéalainne, na hIora, na hEilvéise (lena n‑áirítear Lichtinstéin) agus go Stáit Aontaithe Mheiriceá.

An tarraingt siar a dhéanfaidh an Ríocht Aontaithe ón Aontas, is tarraingt siar í a dhéanfaidh difear do thrádáil earraí dé‑úsáide idir an tAontas Eorpach agus an Ríocht Aontaithe: de réir Rialachán (CE) Uimh. 428/2009 ón gComhairle, ón 1 Eanáir 2021 ar aghaidh, beidh údarú onnmhairithe ag teastáil i gcomhair onnmhairiú earraí dé‑úsáide ón Aontas Eorpach chuig an Ríocht Aontaithe, údarú a eiseoidh údarás inniúil náisiúnta an Bhallstáit a bhfuil an t‑onnmhaireoir bunaithe ann. Chruthódh sé sin ualach riaracháin suntasach d’údaráis inniúla na mBallstát agus d’onnmhaireoirí an Aontais, ualach a dhéanfadh difear dá n‑iomaíochas. Dá bhrí sin, chun na rioscaí sin agus chun an tionchar a bheidh ag tarraingt siar na Ríochta Aontaithe ar iomaíochas an Aontais a mhaolú, is iomchuí an Ríocht Aontaithe a chur le hIarscríbhinn IIa a ghabhann leis an Rialachán agus, dá bhrí sin, onnmhairí chuig an Ríocht Aontaithe faoi Údarú Ginearálta Onnmhairiúcháin AE001 a rialú. Tá cúiseanna éagsúla ann ar cheart an Ríocht Aontaithe a chur le liosta na dtíortha a áirítear le AE001:

·Tá an Ríocht Aontaithe ina páirtí i gconarthaí idirnáisiúnta ábhartha, agus tá sí ina comhalta i gcórais neamhiomadaithe idirnáisiúnta, agus comhlíonann sí go hiomlán na hoibleagáidí agus na gealltanais a ghabhann leo;

·Cuireann an Ríocht Aontaithe rialuithe comhréireacha agus leordhóthanacha i bhfeidhm chun aghaidh a thabhairt go héifeachtach ar cheisteanna maidir leis an úsáid deiridh atá beartaithe agus leis an riosca a bhaineann le hatreorú i gcomhréir le forálacha agus cuspóirí an Rialacháin seo.

Dá bhrí sin, ní dhéanfaidh sé difear diúltach do shlándáil an Aontais ná don tslándáil idirnáisiúnta an Ríocht Aontaithe a chur le liosta na dtíortha a chumhdaítear le AE001, agus san am céanna, áiritheofar go gcuirfear rialuithe i bhfeidhm go haonfhoirmeach agus go comhsheasmhach ar fud an Aontais agus go soláthrófar cothrom iomaíochta d’onnmhaireoirí an Aontais.

•Comhsheasmhacht le beartais eile de chuid an Aontais

Le córas rialaithe onnmhairí an Aontais Eorpaigh i gcomhair ítimí dé‑úsáide, déantar foráil gur de mheasúnú cás ar chás is gnách do na húdaráis inniúla náisiúnta údarú onnmhairiúcháin a eisiúint. Más ceanglas é údarú sonrach le honnmhairiú a dhéanamh chun na Ríochta Aontaithe, is é is dócha go gcuirfeadh sin ualach mór riaracháin ar onnmhaireoirí agus ar na húdaráis inniúla, agus bheadh baol éagothroime iomaíochta d’onnmhaireoirí laistigh den Bhallstát ann, rud a dhéanfadh difear d’fheidhmiú fónta an mhargaidh inmheánaigh agus an Chomhbheartais Tráchtála. D’fhéadfaí an suaitheadh sin a mhaolú ach an Ríocht Aontaithe a chur le liosta na gceann scríbe a chumhdaítear le AE001. Dá bhrí sin, tá an togra seo i gcomhsheasmhacht leis an gcur chuige ginearálta i leith na mbeart teagmhasach atá ann chun aghaidh a thabhairt ar tharraingt siar na Ríochta Aontaithe gan comhaontú a bheith déanta. Thairis sin, ós rud é gur ceann scríbe tábhachtach í an Ríocht Aontaithe i gcomhair earraí de‑úsáide agus go bhfuil sí tiomanta na hoibleagáidí agus na gealltanais idirnáisiúnta lena mbaineann a chomhlíonadh agus a áirithiú go hiomlán, beidh sé comhsheasmhach le cuspóirí an Rialacháin seo an Ríocht Aontaithe a chur le liosta na gceann scríbe a chumhdaítear le AE001, beidh sé comhsheasmhach freisin i dtaca leis an tslándáil idirnáisiúnta agus le slándáil an Aontais Eorpaigh agus beidh sé comhsheasmhach chomh maith leis an mbealach a onnmhairítear earraí de‑úsáide go Ballstáit eile (Ballstáit atá i riocht atá inchomparáide leis an Riocht Aontaithe maidir le cuspóirí an Rialacháin) a rialú faoi dhlí an Aontais Eorpaigh.

2.BUNÚS DLÍ, COIMHDEACHT AGUS COMHRÉIREACHT

•Bunús dlí

Is é Airteagal 207 den Chonradh ar Fheidhmiú an Aontais Eorpaigh (CFAE) is bunús dlí an togra.

•Coimhdeacht (maidir le hinniúlacht neamheisiach)